Nguio tu men fariseo xaꞌ lë Nicodemo,
no nileꞌ xaꞌ mandad xid rë men Israel.
Miyiꞌ reꞌ,
or yëꞌl ngwatswiꞌ xaꞌ lo Jesús,
nzhab xaꞌ:
―Maestr,
nane no,
Dios ka mixëꞌl go par tseꞌd go no,
porke yent cho tu men gak leꞌ rë zhiꞌn nazhon kwaꞌn nileꞌ go reꞌ chi gat nzo Dios kun lëꞌ xaꞌ.
Orzeꞌ nzhab Jesús:
―Walika kwaꞌn ganin lol,
men nagal xtu wëlt,
nagakt yo xaꞌ plo nileꞌ Dios mandad.
Orzeꞌ nzhab Nicodemo:
―Per,
¿xmod gal tu men xtu wëlt,
tu xaꞌ ya ngwagal la?
¿Chi zak yo xaꞌ laxtoꞌ xnaꞌ xaꞌ par gal xaꞌ xtu wëlt?
Orzeꞌ nzhab Jesús:
―Walika kwaꞌn nin lol reꞌ,
men nagal kun nits no kun Sprit cheꞌn Dios,
nagakt yo xaꞌ plo nileꞌ Dios mandad.
Or nzhal rë men yizhyuo,
men seꞌga bixaꞌ namás;
per rë xaꞌ nzhal xtu wëlt por Sprit cheꞌn Dios,
men cheꞌn Dios bixaꞌ.
Nayaꞌntal xe por widiꞌzh reꞌ:
“Rë men nakiꞌn gal xtu wëlt.”
Lëꞌ mbi nzo rë plo,
no ter nzhonal nzhaxe,
per nanetal plo nzëi no plo ñai.
Kuzeꞌ rë men seꞌga nagakt zobyek bixaꞌ xmod nzhal tu men por Sprit cheꞌn Dios.
Orzeꞌ nzhab Nicodemo xtu wëlt:
―¿Taxa xmod nzhak kureꞌ kun rë men?
Orzeꞌ nzhab Jesús:
―Taxa,
lu dox nzhoꞌb xtiꞌzhal por dox nzhakal niluꞌl Ley lo rë men Israel,
mbaino,
¿chi nanetal kureꞌ orzeꞌ?
Walika kwaꞌn nin,
lëꞌ no nidiꞌzh kwaꞌn nane no,
no nidiꞌzh no kwaꞌn une no,
per gat ñilat go kwaꞌn nidiꞌzh no.
Chi gat ñilat go or nidizha rë kwaꞌn nzho yizhyuo reꞌ,
orzeꞌ,
¿xmod yila go or dizha rë kwaꞌn nzho lo yibëꞌ?
Yent cho gat ya lo yibëꞌ,
nab tsa Me ngulali lo yibëꞌ nane kureꞌ,
no Me reꞌ nak Xgaꞌn Dios;
mbaino nak ska Me tu men yizhyuo.
No nela xmod ngulitsya Muisés tu mbëꞌl yiꞌb leꞌn yuo bizh gaꞌ,
seꞌska litsya men Xgaꞌn Dios lo krus,
Me nak ska tu men yizhyuo,
per rë xaꞌ yila da,
lëꞌ bixaꞌ ban par dubtaꞌ kun Dios.
’Kwaꞌdox nazhiꞌ Dios rë men yizhyuo,
kuzeꞌ tugaka Xgaꞌn Me kwaꞌn nzhap Me mixëꞌl Me yizhyuo reꞌ,
nes par rë xaꞌ yila Xgaꞌn Dios,
nayot lox bixaꞌ lo Dios,
sino ke lëꞌ bixaꞌ ban par dubtaꞌ kun Dios,
porke nangaxëꞌltaꞌ Dios Xgaꞌn Dios lo rë men yizhyuo reꞌ par gab Xgaꞌn Me kwan nak bixaꞌ,
sino par kubchi Xgaꞌn Me rë kwaꞌn nzëꞌb xki bixaꞌ lo Dios,
kuzeꞌ mixëꞌl Dios Xgaꞌn Me.
Men xaꞌ yila Xgaꞌn Dios,
nanaꞌbtaꞌ Dios kwent lo xaꞌ por kwaꞌn nzëꞌb xki xaꞌ lo Dios;
per xaꞌ gat ñilat Xgaꞌn Dios,
men reꞌ kix rë kwaꞌn nzëꞌb xki xaꞌ por nangayilat xaꞌ tugaka Xgaꞌn Dios kwaꞌn nzhap Dios.
Rë xaꞌ gat ñilat Xgaꞌn Dios,
nzëꞌb xki la bixaꞌ lo Dios,
no por nileꞌ bixaꞌ kwaꞌn gat lëꞌ,
kuzeꞌ or mbiꞌd Me nak Ki lo rë men yizhyuo,
más nguio laxtoꞌ bixaꞌ zo bixaꞌ lo nakao ke par zo bixaꞌ lo Ki cheꞌn Dios,
porke rë xaꞌ gat nileꞌt rë kwaꞌn miluꞌ la Dios lo bixaꞌ,
kuzeꞌ gat nzhaklat bixaꞌ zubi bixaꞌ lo Ki cheꞌn Dios par nayaxoꞌb kwaꞌn nak bixaꞌ.
Per lëꞌ rë men,
xaꞌ walika nileꞌ rë kwaꞌn miluꞌ la Dios lo bixaꞌ,
nizubi bixaꞌ lo Ki cheꞌn Dios,
par luꞌ,
lëꞌ rë kwaꞌn nileꞌ bixaꞌ,
nzë lo Dios.